Diari Oficial de la Generalitat Valenciana


Sumari del DOGV 6780, del 23-05-2012 (2012/4921)

RESOLUCIÓ de 18 de maig de 2012, del director general d'Administració Local per la qual es publiquen els estatuts de la Mancomunitat Intermunicipal d'Alcàntera de Xúquer, Càrcer, Cotes i Sellent per a l'Abastiment d'Aigües Potables i Altres Serveis.
---------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6780

Data del DOGV
:   23-05-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/4921


Data del document
:   18-05-2012

Organisme emissor
:   Conselleria de Presidència

Tipus de document
:   Resolució

Descriptors 

:   * Alcàntera de Xúquer
    * Cotes
    * Càrcer
    * Sellent
    * administració local

RESOLUCIÓ de 18 de maig de 2012, del director general d'Administració Local per la qual es publiquen els estatuts de la Mancomunitat Intermunicipal d'Alcàntera de Xúquer, Càrcer, Cotes i Sellent per a l'Abastiment d'Aigües Potables i Altres Serveis. [2012/4921]  
La disposició transitòria sexta de la Llei 8/2010, de 23 de juny, de la Generalitat, de Règim Local de la Comunitat Valenciana, disposa que les mancomunitats de la Comunitat Valenciana adaptaran els seus estatuts a la nova regulació continguda en el dit text legal. La mencionada adaptació perquè tinga eficàcia requerix que els estatuts de la Mancomunitat Intermunicipal d'Alcàntera de Xúquer, Càrcer, Cotes i Sellent per a l'abastiment d'aigües potables i altres servicis siguen publicats en el Diari Oficial de la Comunitat Valenciana, d'acord amb el que disposa l'article 93.4 de la Llei 8/2010 esmentada.  
La Mancomunitat Intermunicipal d'Alcàntera de Xúquer, Càrcer, Cotes i Sellent per a l'Abastiment d'Aigües Potables i Altres Serveis, ha procedit, d'acord amb el que disposa l'esmentada norma, a l'adaptació dels seus estatuts a esta. Remesos l'expedient tramitat i els estatuts aprovats no s'hi advertix infracció de l'ordenament jurídic.  
  
Per tot això, d'acord amb l'article 93 de la Llei 8/2010, de 23 de juny, de la Generalitat, de Règim Local de la Comunitat Valenciana, i l'article 33.2 del Decret 110/2011, de 2 de setembre, del Consell, pel qual s'aprova el Reglament Orgànic i Funcional de la Presidència i la Conselleria de Presidència, resolc:  
  
Article únic  
Publicar en el Diari Oficial de la Comunitat Valenciana els estatuts de la Mancomunitat Intermunicipal d'Alcàntera de Xúquer, Càrcer, Cotes i Sellent per a l'Abastiment d'Aigües Potables i Altres Serveis, el text dels quals es transcriu a continuació com a annex, a l'haver-se acreditat en l'expedient la legalitat de les actuacions.   
  
Contra la present resolució, que no posa fi a la via administrativa, els interessats podran interposar recurs d'alçada davant del superior jeràrquic del director general d'Administració Local en el termini d'un mes, comptador des de l'endemà de la seua publicació, de conformitat amb el que preveuen els articles 107, 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En els litigis entre administracions públiques no cal interposar recurs en via administrativa d'acord amb el que disposa l'article 44 de la Llei 29/1998, de 13 juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.   
  
  
València, 18 de maig de 2012.- El director general d'Administració Local: Vicente Saurí Martí.  
  
  
ANNEX  
  
Estatuts de la Mancomunitat Intermunicipal d'Alcàntera de Xúquer, Càrcer, Cotes i Sellent, adaptats a la Llei 8/2010, de 23 de juny, de la Generalitat, de Règim Local de la Comunitat Valenciana  
  
  
Títol I. Disposicions generals  
  
Capítol I. Constitució de la Mancomunitat  
  
Article 1  
1. Les entitats locals d'Alcàntera de Xúquer, Càrcer, Cotes i Sellent, província de València, a l'empara del que disposa l'ordenament jurídic vigent, acorden constituir-se en mancomunitat voluntària d'entitats locals per a l'organització i prestació en forma mancomunada de les obres, servicis i activitats de la seua competència, que s'arrepleguen en estos estatuts.  
2. La Mancomunitat tindrà personalitat i capacitat jurídica per al compliment dels seus fins específics.  
  
Capítol II. Denominació i seu  
  
Article 2  
La mancomunitat que es constituïx es denominarà Mancomunitat Intermunicipal d'Alcàntera de Xúquer, Càrcer, Cotes i Sellent per a l'Abastiment d'Aigües Potables i Altres Serveis, i té la seua capitalitat en el municipi de Càrcer, on radicaran els seus òrgans de govern i administració, el seu domicili fiscal s'establix en la plaça Solidaritat, núm. 5 - b.  
Queda oberta la possibilitat d'incorporació o, adhesió a la mancomunitat de qualsevol altra entitat local interessada en els fins d'esta, per a obres, servicis i altres fins de competència municipal. Per a l'efectivitat de la incorporació es requerirà el compliment dels tràmits establits en l'ordenament jurídic vigent i en els presents estatuts.  
  
  
Capítol III. Objecte i fins  
  
Article 3  
1. Són fins de la Mancomunitat unir els esforços i les possibilitats econòmiques dels quatre pobles en la realització de les següents activitats i prestació de servicis:  
A) La conducció i abastiment d'aigües potables i manteniment de les xarxes des del seu origen fins a l'entrada dels comptadors dels abonats, sense perjuí que alguna de les entitats locals integrades sol·liciten i obtinguen del Ple de la Mancomunitat Intermunicipal d'Alcàntera de Xùquer, Càrcer, Cotes i Sellent per majoria absoluta del nombre legal dels seus membres, autorització per a dur a terme una gestió diferenciada de la totalitat o part del seu municipi fent-se este càrrec de l'atenció i manteniment de la xarxa de la Mancomunitat que li siga encomanada per a dur a terme el dit servici.  
Es preveu la possibilitat de la reversió de la gestió diferenciada a petició del municipi interessat, sempre que prèviament es regulen pel Ple de la Mancomunitat i per majoria absoluta, les condicions necessàries per a això.  
En tot cas, tots els gastos produïts per una gestió diferenciada així com per la seua reversió seran a càrrec del municipi afectat.  
  
B) Foment i millora de les atencions d'índole social i servicis socials.  
C) Així com els que a continuació s'indiquen:  
a) Promoció de l'educació i cultura en els seus distints nivells.  
b) Prevenció i millora de la salubritat, higiene i medi ambient.  
  
c) Millora en el tractament, eliminació i depuració d'aigües residuals.  
d) Millora dels servicis d'escorxadors i mercats.  
e) Promoció i millora de les infraestructures agrícola i forestal.  
f) Promoció industrial i mercantil.  
g) Promoció turística.  
h) Gestió urbanística en general.  
j) Servicis de vigilància i guarderies rurals, així com el manteniment i conservació de camins rurals.  
k) Servicis d'eliminació i arreplega de residus sòlids.  
l) Servicis de protecció d'incendis i protecció civil.  
ll) Convenis de col·laboració amb l'Administració de l'Estat i amb la Comunitat Autònoma per a la prestació i gestió de servicis d'interés general de la Mancomunitat.  
m) Constitució de consorcis amb altres administracions públiques de diferent orde i naturalesa, per a fins de la Mancomunitat.  
2. Es tindrà en compte que per a l'assumpció dels servicis previstos en l'apartat C), serà necessària la conformitat de totes les entitats mancomunades interessades per acord del seu Ple per majoria absoluta.  
  
3. La Mancomunitat estudiarà estes peticions i resoldrà sobre la seua viabilitat.  
4. La prestació i explotació dels servicis podrà realitzar-la la Mancomunitat d'acord amb qualsevol de les formes previstes en l'ordenament jurídic vigent.  
5. La prestació dels fins enumerats en el paràgraf 1 d'este article suposa la subrogació per part de la Mancomunitat en la titularitat del servici, i li correspon, per, tant, la seua gestió integral, així com tot allò referent a la imposició i ordenació de la taxa que poguera imposar-se, amb l'excepció establida, si és el cas en el número 1.A) de l'article 3.   
  
  
Article 4  
La Mancomunitat, com a entitat local reconeguda per la llei, exercirà totes aquelles potestats que siguen conferides per la legislació vigent que afecte les entitats d'estes característiques per al compliment dels seus fins.  
  
Títol II. Òrgans de govern necessaris,   
atribucions i funcionament  
  
Capítol I. Òrgans de govern  
  
Article 5  
1. Els òrgans de govern de la Mancomunitat seran representatius dels ajuntament mancomunats.  
2. Els òrgans de govern són:  
a) El Ple de la Mancomunitat.   
b) El president.  
c) El vicepresident o vicepresident si és el cas.  
3. Podran igualment crear-se totes les comissions informatives que es requerisquen, tenint en compte el nombre de servicis que la Mancomunitat preste.  
El Ple es constituirà com a Comissió de Comptes als efectes d'informar sobre el compte general del pressupost que anualment ha d'aprovar-se.  
  
Capítol II. El Ple  
  
Article 6  
1. El Ple és l'òrgan suprem de govern i l'administració de la Mancomunitat, a la qual representa i personifica amb el caràcter de corporació de dret públic.  
2. El Ple de la Mancomunitat estarà integrat pels vocals representants de les entitats mancomunades.  
3. Els integrants del Ple seran els següents:  
a) Primers vocals: ho seran els alcaldes dels municipis mancomunats, que seran membres nats del Ple  
b) Segons vocals: ho seran un regidor triat pel Ple de cada ajuntament, per majoria absoluta.  
4. Es podrà designar un suplent del 2n vocal representant del municipi. No obstant això, el dret al vot serà el que es determina en l'article 14.4.   
Tots els vocals podran participar en els debats, si bé el vot serà emés pel primer vocal de cada municipi si es troba present en la sessió, i si no, pel regidor designat com a segon vocal pel Ple d'eixa corporació.  
  
5. Cessament.  
a) La pèrdua de la condició d'alcalde comporta el cessament com a primer vocal.  
b) Els segons vocals mantindran la seua condició fins que no siguen revocats pel Ple que els va designar o perden la condició de regidor.  
  
c) Si la pèrdua de la condició d'alcalde o de regidor està motivada per l'extinció del mandat, continuaran com a vocals en la Mancomunitat en funcions només per a l'administració ordinària fins a la presa de possessió dels seus successors.  
d) Si l'Ajuntament deixa de ser membre de la Mancomunitat, els seus representants perdran la condició de vocal.  
6. El mandat del president i vicepresident serà per dos anys de forma rotativa pels diferents ajuntaments coincidents amb el canvi de legislatura en les eleccions i a mitat d'esta. L'orde rotatori és el següent:  
  
President: Càrcer, Alcàntera de Xúquer, Sellent, Cotes.  
Vicepresident: Alcàntera de Xúquer, Sellent, Cotes, Càrcer.  
  
  
Article 7  
Després de la realització d'eleccions municipals i una vegada que els ajuntaments hagen comunicat a la Mancomunitat el seu representant, el president en funcions convocarà la sessió plenària per a la constitució dels ajuntaments. Si no es convoca en el termini assenyalat, quedarà automàticament convocada per a l'últim dia hàbil del dit termini.  
  
El secretari de la Mancomunitat notificarà la convocatòria incloent en l'orde del dia la constitució i l'elecció de la Presidència.  
  
El Ple, en la sessió d'organització considerarà, específicament, les competències, si és el cas, a delegar en la Presidència, per a afavorir el bon funcionament de l'organització de la Mancomunitat sense perjuí del seu control pel Ple.  
El mandat del Ple de la Mancomunitat es prolongarà fins a la realització de noves eleccions locals. Després continuarà en funcions fins a la data de constitució de la nova corporació. En eixe període només es podrà dur a terme l'administració ordinària i en cap cas podran acceptar-se acords per als quals legalment es requerisca una majoria qualificada.  
  
Article 8  
Correspon al Ple de la Mancomunitat totes les competències que la normativa vigent en matèria de règim local atribuïx al Ple dels ajuntaments, amb les adaptacions pertinents al règim propi de les mancomunitats, a més de les competències que específicament s'atribuïxen a les mancomunitats per la Llei de Règim Local.  
  
En tot cas correspon al Ple de la Mancomunitat:  
a) Ratificar l'orde rotatiu del president i dels càrrecs de la Mancomunitat, d'acord amb el que preveu l'article 6.6 dels estatuts.  
  
b) La modificació o reforma dels Estatuts.  
c) Admissió i separació de membres de la Mancomunitat.  
d) Fixar anualment les aportacions econòmiques dels municipis integrants de la Mancomunitat.  
e) Informar sobre l'acord inicial de separació de qualsevol dels seus membres.  
f) Acordar la dissolució de la Mancomunitat i nomenar els vocals de la Comissió Liquidadora, així com l'aprovació de la proposta efectuada per esta.  
g) Totes aquelles que li siguen atribuïdes al Ple pels presents estatuts.  
  
Capítol III. El president  
  
Article 9  
1. El president de la Mancomunitat serà l'alcalde o regidor designat del municipi que segons l'orde de rotació li corresponga, d'acord amb el que preveu l'article 6.6. En cas de renúncia pel president, haurà de formular-se per escrit davant del Ple de la Mancomunitat que adoptarà acord de coneixement, i passarà a ser president el membre següent segons l'orde corresponent.  
Així mateix el vicepresident exercirà el seu càrrec rotatiu pel mateix període de dos anys, en els mateixos termes que el president.  
2. Per a la destitució del president se seguirà el mateix procediment que el que establix la legislació vigent per a la destitució de l'alcalde.  
  
  
Article 10  
El vicepresident substituirà el president en el seu càrrec per l'orde del seu nomenament en cas d'absència, vacant o malaltia, tant en les gestions administratives i polítiques, com en les sessions plenàries.  
  
  
Article 11  
Correspon a la Presidència de la Mancomunitat totes les competències que la normativa vigent en matèria de règim local atribuïx a l'alcaldia dels ajuntaments, amb les adaptacions pertinents al règim propi de les mancomunitats. Així mateix adoptarà les competències que li delegue el ple de la Mancomunitat.  
La Presidència pot delegar l'exercici de les seues competències de conformitat amb el que preveu la normativa vigent en matèria de règim local para a delegació de competències per l'alcalde dels ajuntaments.  
  
  
Capítol IV. Funcionament òrgans col·legiats  
  
Article 12  
Al Ple li serà aplicable el règim de funcionament que la normativa vigent en matèria de règim local preveu per al Ple dels ajuntaments, amb les particularitats següents:  
a) Les sessions ordinàries es realitzaran com a mínim una vegada per trimestre. Les extraordinàries quan així ho decidisca la Presidència o ho sol·licite, almenys, una tercera part (un terç) del nombre legal de vocals del Ple.  
En este últim cas, la realització no podrà retardar-se més de dos mesos després de realitzada la sol·licitud.  
b) El Ple es constituïx vàlidament amb l'assistència d'un terç del nombre legal dels seus membres, que tenen un terç dels drets de vot. En tot cas el nombre de membres no pot ser inferior a tres. En tot cas, es requerix l'assistència del president i del secretari de la Mancomunitat, o els que legalment els substituïsquen.   
  
Article 13  
1. Les sessions del Ple s'han de convocar, almenys, amb dos dies hàbils d'antelació. En la citació es farà constar l'orde del dia.  
2. La notificació de les convocatòries podrà realitzar-se per via electrònica, per correu i per qualsevol altre mitjà que deixe constància de la seua recepció. Podrà fer-se individualment a l'integrant de l'òrgan col·lectiu o remetent-la a l'ajuntament del qual forme part. S'adoptaran mesures per a facilitar l'accés dels vocals a la informació relativa als assumptes inclosos en l'orde del dia.  
A este efecte i amb l'objecte d'assegurar el compliment de les garanties procedimentals establides en la Llei 11/2007, de 22 de juny, d'Accés Electrònic dels Ciutadans als Servicis Públics i qualsevol altra legislació, que regule esta matèria, es farà pels mitjans i amb les garanties, els principis i requisits establits en la dita norma.  
  
  
Article 14  
1. Els acords del Ple s'adopten, per regla general, per majoria simple dels membres presents. Hi ha majoria simple quan els vots afirmatius són més que els negatius.  
2. És necessari el vot favorable de la majoria absoluta del nombre legal de membres del Ple per a l'adopció dels acords en les matèries següents. Per a això es tindrà en compte el que disposa el número 3 d'este article.  
- Acordar la modificació dels estatuts, amb els tràmits necessaris previs. Si la modificació no afecta els elements constituents de la Mancomunitat, l'acord del Ple serà definitiu.  
- Acordar la dissolució de la Mancomunitat, amb els tràmits necessaris previs i nomenar els vocals membres de la Comissió Liquidadora així com l'aprovació de la proposta efectuada per esta.  
- Qualsevol altra matèria que així es dispose en la legislació vigent i els presents estatuts.  
3. Als efectes de votacions, en el Ple de la Mancomunitat s'utilitzarà el sistema de vot ponderat, i correspon a cada municipi un nombre de vots que s'assignarà prenent com a referència l'escala prevista en la legislació de règim electoral general per a la determinació del nombre de regidors que corresponen als municipis, si bé els estatuts, atenent la tipologia poblacional dels municipis que conformen la Mancomunitat, podran, amb caràcter excepcional i degudament justificats, reajustar els vots d'algun o alguns trams de població per a aconseguir una major representativitat.  
El nombre d'habitants que servirà de base per a l'aplicació d'esta escala serà el de la població dels municipis que s'haja pres com a referència en les eleccions municipals immediatament precedents a la constitució de la Mancomunitat.  
4. El vot serà emés per l'alcalde o alcaldessa de cada municipi, si es troba present en la sessió i, si no hi és, pel regidor designat com a segon vocal pel Ple d'eixa corporació.  
Totes les referències al quòrum requerit per a adopció d'acords o vàlida constitució del ple excepte la referència a un mínim de tres membres establit per la llei, ha d'entendre's referit al nombre de vots com a conseqüència de l'aplicació del sistema de vot ponderat introduït per la Llei 8/2010. Esta puntualització afecta els articles 3.1.A), 12, 14.1 i 2, 22.3, 23.1.b), 24.1.d), 26.b) i 27.4.  
5. La resta d'aspectes relatius al règim de funcionament, sessions i competències dels òrgans de la mancomunitat s'ajustarà al que establixen els corresponents estatuts i al que establix per als ajuntaments la normativa de règim local.  
  
Títol III. Del personal  
  
Capítol I. Habilitació estatal  
  
Article 15  
En la Mancomunitat hi haurà un lloc de treball reservat a funcionaris d'administració local amb habilitació de caràcter estatal a qui correspondran les funcions de secretaria, comprensiva de la fe pública i assessorament legal preceptiu, així com el control i fiscalització interna de la gestió economicofinancera i pressupostària, i la comptabilitat, tresoreria i recaptació.  
Mentre es classifique reglamentàriament per l'òrgan autonòmic competent el dit lloc de treball les esmentades funcions podran ser exercides per algun funcionari d'administració local amb habilitació de caràcter estatal d'algun dels municipis que integren la Mancomunitat amb designació prèvia pel Ple.  
No obstant això, si una vegada creat i classificat s'estima que el volum de servicis o recursos de la Mancomunitat és insuficient per al manteniment del dit lloc de treball es podrà de conformitat amb la normativa aplicable, sol·licitar l'exempció de l'obligació de mantindre'l. En eixe supòsit, i una vegada concedida l'esmentada exempció, les funcions reservades a habilitats nacionals s'exerciran a través de funcionari amb esta habilitació d'algun dels municipis que integren la Mancomunitat, si això no és possible les dites funcions reservades s'exerciran per mitjà d'acumulació a un funcionari amb habilitació de caràcter estatal d'una altra entitat local o pel servici d'assistència de les diputacions o per mitjà d'acumulació.  
En l'actualitat el dit lloc l'exercirà per qui exercisca este càrrec en l'Ajuntament de Càrcer, que serà substituït en cas d'absència per malaltia o altres causes, segons el que disposa la legislació vigent en matèria de règim local.  
  
Capítol II. Resta de personal  
  
Article 16  
En la condició d'entitat local territorial, en matèria de personal, a la Mancomunitat li és d'aplicació tota la normativa vigent en cada moment per a les entitats locals en matèria de personal, amb les adaptacions pertinents al règim propi de les mancomunitats i als presents estatuts, amb les particularitats següents:  
a) La direcció del personal de la Mancomunitat correspon a la Presidència.  
b) La Mancomunitat podrà autoritzar la col·laboració d'algun dels seus empleats, amb qualsevol dels ajuntaments dels municipis integrants o amb qualsevol de les entitats públiques a les quals té participació. La col·laboració podrà ser de la totalitat o de part de la jornada de l'empleat.  
Esta col·laboració requerirà l'acord d'ambdós entitats i la concreció dels gastos a assumir per cada una d'elles, pel cost de l'empleat.  
  
c) Personal interí. La Mancomunitat, de forma motivada, podrà autoritzar l'aplicació/utilització de les borses de treball temporal que tinga aprovades i en vigor, per qualsevol dels ajuntaments integrants o per qualsevol de les entitats públiques en les quals té participació.  
  
Amb l'autorització prèvia de l'entitat titular de la borsa, podrà aprovar la aplicació/utilització de les borses de treball temporal constituïdes i en vigor, a qualsevol de les entitats públiques a les quals té participació.  
d) Dissolució de la Mancomunitat. En cas de produir-se la dissolució de la Mancomunitat, resultarà d'aplicació el que es disposa en l'article 27.3 dels presents Estatuts.  
En tot cas caldrà ajustar-se al que disposa l'article 103 de la Llei 8/2010 de Règim Local de la Comunitat Valenciana.  
  
Títol IV. Règim econòmic  
  
Capítol I. Recursos econòmics de la Mancomunitat  
  
Article 17  
1. La Hisenda de la Mancomunitat està constituïda pels recursos següents:  
a) Ingressos de dret privat.  
b) Subvencions i altres ingressos de dret públic.  
c) Taxes per la prestació de servicis o la realització d'activitats de la seua competència.  
d) Contribucions especials per l'execució d'obres o per a establiment, ampliació o millora de servicis de la competència de la Mancomunitat.  
e) Els procedents d'operacions de crèdits.  
f) Participació o recàrrec sobre els tributs de la Generalitat Valenciana o d'altres entitats locals que siguen procedents, en els termes que s'establisquen en la seua legislació específica.   
g) Multes.  
h) Les aportacions, si és el cas, dels municipis mancomunats.   
i) Totes aquelles formes d'ingressos previstos en la legislació vigent.  
  
Article 18  
1. Per a la imposició, exacció, liquidació i cobrança dels recursos enumerats en els apartats c) i d) de l'article anterior, la Mancomunitat aprovarà les ordenances fiscals corresponents als distints servicis, i les dites ordenances tindran força obligatòria en tots els municipis integrants, una vegada aprovada.  
2. Per a la resta d'ingressos, haurà de dictar-se resolució de l'òrgan de la Mancomunitat que resulte competent en funció de la matèria.  
3. Correspondrà als municipis facilitar a la Mancomunitat tota la informació necessària per a la formació dels padrons, altes, baixes i la resta de modificacions referides als contribuents afectats pels distints servicis que constituïsquen els fins regulats en articles anteriors.  
  
4. La Mancomunitat podrà en tot moment, pels seus propis mitjans, comprovar la veracitat i l'exactitud de les dades a què es referix el número anterior.  
  
Capítol II. Del pressupost  
  
Article 19  
1. La Mancomunitat aprovarà, anualment un pressupost de conformitat amb el que disposa la legislació de règim local vigent.  
2. El pressupost constituïx l'expressió xifrada, conjunta i sistemàtica de les obligacions que, com a màxim, poden reconéixer, i dels drets amb venciment o que es prevegen realitzar durant el corresponent exercici econòmic.  
3. S'inclouran en el pressupost les inversions que es pretenguen realitzar, així com les seues fonts de finançament.  
  
Capítol III. Del patrimoni  
  
Article 20  
1. El patrimoni de la Mancomunitat estarà integrat per qualsevol classe de béns, drets i accions que legítimament adquirisca, bé en el moment de la seua constitució o amb posterioritat. A este efecte s'haurà de fer un inventari d'acord amb el que establisquen les disposicions vigents en la matèria.  
2. La participació de cada entitat mancomunada en este patrimoni es fixarà tant inicialment, com d'ara en avant en funció del nombre d'habitants de dret de cada entitat, segons l'últim padró municipal a 1 de gener de l'any anterior.  
No obstant això, i donades les característiques de les aportacions a la Mancomunitat, podran ser tinguts en compte altres factors de ponderació, aprovats pel ple de la Mancomunitat.  
3. El manteniment reiterat en situació de deutor a la Mancomunitat per part d'una entitat local serà causa suficient per a procedir a la seua separació definitiva. Les quantitats degudes i els gastos derivats podran reclamar-se de conformitat amb els apartats 1 i 2 d'este article. Per a la separació definitiva se seguirà el procediment previst en els presents estatuts.  
  
Títol V. Vigència, modificació d'estatuts   
i dissolució de la Mancomunitat  
  
Capítol I. Vigència de la Mancomunitat  
  
Article 21  
La Mancomunitat es constituïx per temps indefinit.  
  
Capítol II. Modificació d'estatuts  
  
Article 22  
1. La modificació i dissolució d'una mancomunitat s'ajusta al mateix procediment que el de la seua constitució. La modificació de la mancomunitat implica la correlativa modificació dels estatuts en els aspectes que resulten afectats.  
2. S'entén per modificació d'una mancomunitat l'alteració dels seus elements constitutius, entre els quals es troben els següents:  
  
a) Objecte, competències i potestats.  
b) Òrgans de govern i sistema de representació dels municipis en estos.  
c) Règim economicofinancer i criteris per a les aportacions dels municipis.  
d) Supòsits de dissolució de la Mancomunitat.  
e) Els que, al marge dels anteriors, establisquen els estatuts de la mancomunitat.  
3. La modificació dels estatuts en aspectes no constitutius s'ajustarà al procediment que en els mateixos estatuts s'establisca. Per a l'aprovació d'este tipus de modificació és suficient l'acord de l'òrgan plenari de la mancomunitat, adoptat per majoria absoluta.  
4. En cas de dissolució d'una mancomunitat, esta mantindrà la seua personalitat jurídica fins que no siga adoptat pel Ple l'acord de liquidació i distribució del seu patrimoni, el qual es publicarà en el Diari Oficial de la Comunitat Valenciana.  
  
Capítol III. Adhesió a la Mancomunitat  
  
Article 23  
1. La incorporació o adhesió a la Mancomunitat d'un nou municipi, no suposarà l'alteració dels seus elements constitutius. Serà necessari:  
  
a) El vot favorable de la majoria absoluta dels membres de la corporació interessada, determinant així mateix l'acceptació dels seus estatuts.  
b) El vot favorable de la majoria absoluta dels vocals del Ple de la Mancomunitat.  
2. L'aportació inicial dels municipis incorporats a la Mancomunitat, després de la seua constitució, la determinarà l'índex del patrimoni de la Mancomunitat per habitants, multiplicat per el nombre d'habitants de dret de l'entitat que sol·licita la inclusió.  
  
Si no hi ha tal patrimoni, aportarà la quota que resulte de multiplicar la quantitat a què es referix l'apartat 2, de l'article 19 pel nombre d'habitants de dret del municipi i per un nombre d'anys que no podrà excedir cinc.  
La quota resultant de la valoració podrà ser exigida en el moment de la incorporació de l'entitat local a la Mancomunitat o quedar diferida per al supòsit de la dissolució o, si és el cas, separació de la Mancomunitat.  
3. L'adhesió podrà realitzar-se per a un o més dels fins de la Mancomunitat, sempre que les obres o servicis siguen independents entre si, atenent els seus aspectes tècnics o financers i les aportacions que haja d'efectuar-se es concretaran en els acords corresponents.  
4. Així mateix haurà d'aportar tots els gastos que s'originen amb motiu de la seua inclusió en la Mancomunitat.  
  
Capítol IV. Separació de municipis de la Mancomunitat  
  
Article 24  
Mentres que per definició l'adhesió a la mancomunitat només pot ser voluntària, la llei distingix entre la separació voluntària, forçosa i unilateral.  
1. Per a la separació voluntària i unilateral de la mancomunitat de qualssevol dels municipis que la integren serà necessari:  
a) Que ho sol·licite la corporació interessada, amb l'acord previ adoptat per majoria absoluta en el seu Ple.  
b) Que es trobe al corrent del pagament de les seues aportacions.  
c) Haurà de pagar tots els gastos que s'originen amb motiu de la seua separació, i la part del passiu contret per la Mancomunitat a càrrec seu.  
d) Que es vote favorablement per la majoria absoluta dels vocals del Ple de la Mancomunitat.  
2. En el supòsit de separació voluntària i unilateral, s'exigirà el compliment d'obligacions pendents pel municipi que pretenga la separació i la notificació a la Mancomunitat amb un any d'antelació. La separació de la Mancomunitat comportarà deixar de percebre pel municipi tots els servicis que es venien prestant per la Mancomunitat, i haurà de pagar tots els gastos que s'originen amb motiu de la seua separació, i la part del passiu contret per la Mancomunitat a càrrec seu.  
3. Són causes de separació forçosa de municipis:  
a) El persistent incompliment del pagament de les seues aportacions.  
b) L'incompliment d'aquelles altres actuacions necessàries per al correcte desenrotllament de la mancomunitat a les quals estiga obligat pels estatuts.  
Haurà d'anar precedit d'un requeriment previ i atorgament d'un termini raonable per al compliment de les seues obligacions.  
Per a la separació forçosa serà imprescindible l'acord del Ple de la Mancomunitat per majoria absoluta i la ratificació, almenys per igual nombre de les entitats mancomunades, excepte aquella que siga objecte de separació. La separació forçosa comportarà per a l'ajuntament afectat l'obligació de fer-se càrrec de tots els gastos que s'originen amb motiu de la seua separació, i la part del passiu contret per la Mancomunitat a càrrec seu.  
  
Article 25  
1. La separació d'una o diverses corporacions, siga quin siga el procediment seguit, no obligarà el Ple a practicar liquidació de la Mancomunitat, i este dret quedarà en suspens fins al dia de la seua dissolució, data en què entrarà o entraran a participar en la part alíquota que li corresponga o corresponguen de la liquidació de béns de la Mancomunitat.  
En el cas que l'aportació inicial estiguera constituïda per elements del servici propis de l'ajuntament, la Mancomunitat, a la vista de les circumstàncies concurrents, podrà fer efectiva totalment o parcialment la liquidació amb els mateixos elements aportats.  
  
2. Les corporacions separades tampoc podran al·legar dret de propietat dels béns i servicis de la Mancomunitat, encara que radiquen en el seu terme municipal.  
  
Capítol V. Procediment de dissolució  
 i liquidació de la Mancomunitat  
  
Article 26  
La Mancomunitat es dissoldrà per alguna de les causes següents:   
  
a) Per desaparició del fi per al qual va ser creada.  
b) Quan així ho acorde el Ple de la Mancomunitat i els ajuntaments mancomunats, amb el vot favorable de la majoria absoluta legal dels seus membres.  
c) Per dur-se a terme la prestació dels servicis objecte d'esta per l'Estat, comunitat autònoma, diputació provincial, per absorció de les competències municipals respectives.  
La dissolució de la Mancomunitat requerirà del mateix procediment que per a la seua constitució, és a dir, el contingut en l'article 93, apartats 2.3 i 4 de la Llei 8/2010, de 23 de juny. La fase de liquidació serà conforme determina l'article següent.  
  
Article 27  
1. Quan els ajuntaments mancomunats decidisquen dissoldre la Mancomunitat, adoptaran el corresponent acord previ en què manifesten este propòsit, i per a la seua validesa es requerirà la majoria absoluta de vots dels membres que legalment els integren.  
2. A la vista dels acords municipals, el Ple de la Mancomunitat, en el termini dels 30 dies següents a la recepció de la comunicació d'estos, nomenarà una comissió liquidadora, composta pel president i, almenys, 2 vocals, en la qual s'integraran per a complir les seues funcions assessores el secretari i també l'Interventor, si n'hi ha. Podrà igualment convocar a les seues reunions a experts determinats, només als efectes de sentir la seua opinió o preparar informes o dictàmens en temes concrets de la seua especialitat.  
3. La comissió, en terme no superior a tres mesos, farà un inventari de béns, servicis i drets de la Mancomunitat; xifrarà els seus recursos, càrregues i dèbits, i relacionarà el seu personal, i més tard proposarà al Ple de l'entitat l'oportuna distribució o integració d'estos en els ajuntaments mancomunats, tenint en compte les mateixes dades que hagen servit per a la formació del patrimoni.  
  
També assenyalarà el calendari d'actuacions liquidadores, que no excedirà de sis mesos.  
4. La proposta, per a ser aprovada vàlidament, requerirà el vot favorable de la majoria absoluta dels membres del Ple de l'entitat. Una vegada aprovada, la proposta serà vinculant per als ajuntaments mancomunats.  
5. En tot cas, verificada la integració del personal en les respectives municipalitats, seran respectats tots els seus drets de qualsevol orde o naturalesa que tenien en la Mancomunitat.  
  
DISPOSICIÓ ADDICIONAL  
  
Única  
Els registres de les diverses entitats locals mancomunades tindran la consideració de registres delegats del de la Mancomunitat als efectes d'entrada i presentació de documents, els quals seran posteriorment remesos a la seu de la Mancomunitat per a la seua constància en el Registre General.  
  
DISPOSICIÓ FINAL  
  
Primera  
Estos estatuts entraran en vigor l'endemà de la seua completa publicació en el Diari Oficial de la Generalitat Valenciana i continuaran vigents fins a la seua modificació o derogació expressa.  
  
Segona  
En allò no previst per estos estatuts, resultarà aplicable el que establix la legislació vigent de règim local per a les entitats locals.